\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Συνάδελφος ρώτησε:

**Ερώτηση:**

**Με βάση ποιο νόμο το εποχιακό, αλλά και το μόνιμο προσωπικό των ΟΕΒ δεν πληρώνεται τα Δώρα Πάσχα, Χριστουγέννων και Ε­πιδόματος Αδείας;**

**Δεν μπορούμε να κάνουμε τροποποίηση στον ΕΚΛΚΠ (πρώην ΚΕΥ) όπου να διατηρούνται τα Επιδόματα Εορτών και Αδείας;**

και πρόσθεσε, μια άλλη συνάδελφος:

**Εμείς θα το διεκδικήσουμε στα δικαστήρια και θα το πάρουμε.**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**Απάντηση:**

Η απάντηση, κατά την προσωπική μου άποψη, ακολουθεί όπως στις ε­πόμενες σελίδες:

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**1) Όλο το προσωπικό των ΟΕΒ εντάσσεται στις διατάξεις του Ενιαίου Μισθολογίου του Ν. 4024/2011, συγκεκριμένα:**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**1α) Το μόνιμο προσωπικό των ΟΕΒ, εντάσσεται στις διατάξεις του Ενιαίου Μισθολογίου του Ν. 4024/2011, επειδή:**

Στο άρθρο 30 «Αποδοχές και αποζημιώσεις προσωπικού» του νέου τύ­που εγκεκριμένου ΕΚΛΚΠ (Εσωτερικού Κανονισμού Λειτουργίας και Κατάστασης Προσωπικού) των ΤΟΕΒ, που ισχύει από το έτος 2007 και εξής, στις παραγράφους 2 και 3, αναφέρονται ότι:

2.- Οι κατά κλάδο, ειδικότητα και μισθολογικό κλιμάκιο μισθοί, επι­δό­ματα και λοιπές αποδοχές ορίζονται τα προβλεπόμενα αντίστοιχα, από το εκάστοτε ισχύον μισθολόγιο των τακτικών Δημοσίων Υπαλλήλων του Υ­πουργείου Αγροτικής Ανάπτυξης και Τροφίμων, εκτός αν οι προβλεπό­με­νες από ομοιοεπαγγελματικές συλλογικές συμβάσεις ή αποφάσεις διαιτη­σίας αποδοχές είναι ανώτερες του δημοσιοϋπαλληλικού μισθολογίου.

Όπου δεν υπάρχει αντιστοιχία κλάδου και ειδικότητας το Διοικητικό Συμβούλιο με απόφαση του καθορίζει τις προβλεπόμενες από την Εργα­τική Νομοθεσία ή τις περισσότερο συγγενείς.

3.- Οποιαδήποτε μεταβολή στο μισθολόγιο των Τακτικών υπαλλήλων του Υπουργείου Αγροτικής Ανάπτυξης και Τροφίμων θα έχει άμεση εφαρ­μογή και στους Τακτικούς Υπαλλήλους του Οργανισμού, καταρ­γούμενης κάθε διάταξης του παρόντος Κανονισμού που έρχεται σε αντί­θεση με τις νέες ρυθμίσεις».

[Για τους παλιούς ΚΕΥ (Κανονισμούς Εσωτερικής Υπηρεσίας), ανάλογα προβλέ­πονταν στο Άρθρο 9ο «Αποδοχαί – Αποζημιώσεις τακτικού προσωπικού», όπου στην παράγρ. 2 ανέφερε τα εξής:

«2. Οι κατά κατηγορίαν, κλάδους και βαθμούς μισθοί και επιδόματα ορίζονται οι του εκάστοτε ισχύοντος μισθολογίου των αντιστοίχων κλάδων μονίμων υπαλλήλων του Υπουργείου Γεωργίας. Όπου δεν υφίσταται αντιστοιχία κλάδου το Διοικητικό Συμ­βούλιο δι’ αποφάσεώς του καθορίζει ως τοιούτον τον πλέον συναφή.-»].

Επομένως, «Οποιαδήποτε μεταβολή στο μισθολόγιο των Τακτικών υ­παλλήλων του Υπουργείου Αγροτικής Ανάπτυξης και Τροφίμων θα έχει άμεση εφαρμογή και στους Τακτικούς Υπαλλήλους του Οργανισμού». Υ­πάρχει δηλαδή, ως προς το ύψος των αποδοχών, μισθολογική και βαθμο­λογική αντιστοιχία με τους τακτικούς υπαλλήλους του Υπουργείου Γεωρ­γίας, όπως αυτό ισχύει κάθε φορά.

Με βάση αυτό το παραπάνω Άρθρο του ΕΚΛΚΠ, το μόνιμο προσωπικό των ΟΕΒ εντάσσεται στο Νόμο 4024/2011.

**1β) Το εποχιακό προσωπικό των ΟΕΒ, εντάσσεται κι αυτό στις δια­τάξεις του Ενιαίου Μισθολογίου του Ν. 4024/2011, επειδή:**

Στο Άρθρο 1, του Ν. 4093/2012 (ΦΕΚ 222, Τ.Α΄), παράγρ. Γ: «Ρυθμί­σεις θεμάτων Γενικής Γραμματείας Δημοσιονομικής Πολιτικής», Υποπα­ράγραφος Γ.1. «Μισθολογικές Διατάξεις του Δημοσίου Τομέα», περίπτ. 12 (σελ. 5529), γράφει τα εξής:

«**12. Οι διατάξεις του Κεφαλαίου Δεύτερου του ν. 4024/2011 που αφορούν το βαθμολογικό και μισθολογικό καθεστώς των υπαλλήλων του άρθρου 4 του ίδιου νόμου, έχουν ανάλογη εφαρμογή, από 1-1-2013, και στο προσωπικό των νομικών προσώπων ιδιωτικού δικαίου (Ν.Π.Ι.Δ.), που ανήκουν στο Κράτος ή σε Ν.Π.Δ.Δ. ή σε Ο.Τ.Α., κατά την έννοια της επίτευξης κρατικού ή δημόσιου ή αυτοδιοικητικού σκοπού, εποπτείας, διορισμού και ελέγχου της πλειοψηφίας της Διοί­κησής τους, συμπεριλαμβανομένων των Γενικών και Τοπικών Οργα­νισμών Εγγείων Βελτιώσεων**, ή επιχορηγούνται τακτικά, σύμφωνα με τις κείμενες διατάξεις, από πόρους των ως άνω φορέων κατά 50% τουλάχι­στον του ετήσιου προϋπολογισμού τους, καθώς και των λοιπών δημόσιων επιχειρήσεων, οργανισμών και ανωνύμων εταιριών, που υπάγονται στο πε­δίο εφαρμογής των διατάξεων του Κεφαλαίου Α΄ του ν. 3429/2005 (Α΄ 314), όπως έχουν τροποποιηθεί με τις διατάξεις της παρ. 1α του άρθρου 1 του ν. 3899/2010 (Α΄ 212).

Εν τω μεταξύ, το Άρθρο 4 του 4024/2011 είναι το «Πεδίο εφαρμογής» του ίδιου νόμου, που αναφέρει τους Φορείς που υπάγονται στο Δημόσιο.

Με άλλα λόγια, με το παραπάνω άρθρο 1, του Ν. 4093/2012, υπάγο­νται στις διατάξεις του Ενιαίου Μισθολογίου του Ν. 4024/2011 όλοι οι εργαζόμενοι στους ΤΟΕΒ και ΓΟΕΒ, τους οποίους μάλιστα αποκαλεί «υ­παλλήλους» η παραπάνω παράγραφος.

**1γ) Το μόνιμο προσωπικό των ΟΕΒ, που είχε ενταχθεί στην Εργα­τική Νομοθεσία, κι αυτό εντάσσεται στις διατάξεις του Ενιαίου Μι­σθολογίου του Ν. 4024/2011:**

**Πέραν των επιδομάτων του Ν. 4024/2011 όλα τα άλλα καταργού­νται.**

Υπάγονται ακόμη και εντάσσονται στις διατάξεις του Ενιαίου Μισθο­λογίου του Ν. 4024/2011, με βάση το παραπάνω άρθρο 1, του Ν. 4093/2012, και εκείνοι από τους μονίμους υπαλλήλους των ΟΕΒ που εί­χαν προτιμήσει και είχαν ενταχθεί στην Εργατική Νομοθεσία (ως προς την εργασιακή τους σχέση) και όχι στο καθεστώς του Δημόσιου Τομέα (βλ. Αριθμ. πρωτ.: 126073/940/8-8-1984 έγγραφο του Υπουργείου Γεωργίας (Δ/νση Δ/σης και Αξ/σης Εγγ. Έργων & Αρδ. Υδάτων, Τμήμα Β΄). Τότε, αυτοί οι ΟΕΒ είχαν προσθέσει σχετική διάταξη στον ΚΕΥ που περιλάμ­βανε το παραπάνω για την μισθοδοσία του μόνιμου προσωπικού τους. Στην συνέχεια με τους νέου τύπου ΚΕΥ του Υπουργείου Αγροτικής Ανά­πτυξης και Τροφίμων, δεν υπάρχει καμιά πρόβλεψη γι’ αυτό.

Τέλος, ο παραπάνω Νόμος (Άρθρο 1, του Ν. 4093/2012 [ΦΕΚ 222, Τ.Α΄], παράγρ. Γ: «Ρυθμίσεις θεμάτων Γενικής Γραμματείας Δημοσιονο­μικής Πολιτικής», Υποπαράγραφος Γ.1. «Μισθολογικές Διατάξεις του Δη­μοσίου Τομέα», περίπτ. 12 (σελ. 5529) δεν εξαιρεί κανέναν από τους ερ­γαζόμενους στους ΟΕΒ.

Χαρακτηριστικά, στο άρθρο 30 «Λοιπές παροχές, επιδόματα, αμοιβές και αποζημιώσεις» του Ν. 4024/2011, αναφέρονται τα εξής:

«1. Πέραν των επιδομάτων και παροχών του παρόντος Κεφαλαίου, όλα τα λοιπά επιδόματα, αμοιβές και αποζημιώσεις, που καταβάλλονται στους υπαλλήλους που εμπίπτουν στις διατάξεις του παρόντος Κεφαλαίου, μέχρι την έναρξη της ι­σχύος του, με οποιαδήποτε ονομασία, συμπεριλαμβανο­μένων και των εξόδων κί­νησης, εφόσον τα έξοδα αυτά προβλέπεται με τις ισχύουσες μέχρι την έναρξη ισχύος του παρόντος διατάξεις να καταβάλ­λονται ανεξαρτήτως της μετακίνησης του υπαλλή­λου, καταργούνται εφό­σον δεν προβλέπεται ρητά η χορήγηση τους από τις διατά­ξεις του Κεφα­λαίου αυτού.»

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**2. Μείωση του ποσού των Επιδομάτων Εορτών**

**και Αδείας για το έτος 2012**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Με το Ν. 4024/2011 (ΦΕΚ 226, Τεύχ. Α΄, 27-10-2011), Άρθρο 16, για το έτος 2012, μειώνονται τα ποσά των Επιδομάτων Εορτών και Δώ­ρων, από 1-1-2012.

Συγκεκριμένα, αναφέρονται τα εξής:

**Άρθρο 16**

**Επιδόματα Εορτών και Αδείας**

1. Το Επίδομα Εορτών Χριστουγέννων ορίζεται σε πεντακόσια (500) ευρώ και χορηγείται στο ακέραιο, εφόσον ο υπάλληλος μισθο­δο­τήθηκε ολόκληρο το χρονικό διάστημα από 16 Απριλίου μέχρι 15 Δε­κεμβρίου κάθε έτους και καταβάλλεται την 16η Δεκεμβρίου κάθε έ­τους.

2. Το Επίδομα Εορτών Πάσχα ορίζεται σε διακόσια πενήντα (250) ευρώ και χορηγείται στο ακέραιο, εφόσον ο υπάλληλος μισθοδοτή­θηκε ολόκληρο το χρονικό διάστημα από 16 Δεκεμβρίου μέχρι και 15 Απρι­λίου του επόμενου έτους και καταβάλλεται δέκα ημέρες πριν από το Πάσχα.

3. Το Επίδομα Αδείας ορίζεται σε διακόσια πενήντα (250) ευρώ και χορηγείται στο ακέραιο, εφόσον ο υπάλληλος μισθοδοτήθηκε ο­λό­κληρο το χρονικό διάστημα από 1ης Ιουλίου μέχρι και 30 Ιουνίου του επόμενου έτους και καταβάλλεται την 1η Ιουλίου κάθε έτους.

4. Στις περιπτώσεις κατά τις οποίες ο υπάλληλος μισθοδοτήθηκε για χρονικό διάστημα μικρότερο από τα οριζόμενα στις παραγράφους 1, 2 και 3 του άρθρου αυτού, καταβάλλεται τμήμα επιδόματος ανά­λογο με αυτό που αντιστοιχεί στο χρονικό διάστημα της μισθοδοσίας του.

5. Τα επιδόματα των παραγράφων 1, 2 και 3 καταβάλλονται εφό­σον οι πάσης φύσεως μηνιαίες αποδοχές συμπεριλαμβανομένων και των ε­πιδομάτων αυτών δεν υπερβαίνουν κατά μήνα, υπολογιζόμενες σε δω­δεκάμηνη βάση, τα τρεις χιλιάδες (3.000) ευρώ. Αν με την κα­τα­βολή των επιδομάτων του πρώτου εδαφίου της παραγράφου αυτής, οι πάσης φύσεως μηνιαίες αποδοχές υπερβαίνουν, κατά την ημερομη­νία κατα­βολής τους, το ύψος αυτό, τα επιδόματα αυτά καταβάλλονται μέ­χρι του ορίου των τριών χιλιάδων (3.000) ευρώ, με ανάλογη μείωση τους.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**3. Κατάργηση του ποσού των Επιδομάτων Εορτών**

**και Αδείας από 1-1-2013**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Στο Ν. 4093/2012 (ΦΕΚ 222, Τ.Α΄), παράγρ. Γ: «Ρυθμίσεις θεμάτων Γενικής Γραμματείας Δημοσιονομικής Πολιτι­κής», Υποπαράγραφος Γ.1. «Μισθολογικές Διατάξεις του Δημοσίου Τομέα», περίπτ. 1. σελ. 5528), αναφέρονται τα εξής:

«**1. Τα επιδόματα εορτών Χριστουγέννων, Πάσχα και αδείας**, που προβλέπονται από οποιαδήποτε γενική ή ειδική διάταξη, ή ρήτρα ή όρο συλλογικής σύμβασης εργασίας, διαιτητική απόφαση ή με ατομική σύμβαση εργασίας ή συμφωνία, **για λειτουργούς, υπαλλήλους και μι­σθωτούς του Δημοσίου, Ν.Π.Δ.Δ., Ν.Π.Ι.Δ., και Ο.Τ.Α**., καθώς και για τα μόνιμα στελέχη των Ενόπλων Δυνάμεων και αντίστοιχους της Ελληνικής Αστυνομίας, του Πυροσβεστικού και Λιμενικού Σώματος, **καταργούνται από 1.1.2013**».

Επομένως:

1) Επειδή οι διατάξεις του παραπάνω Ν. 4093/2012 ισχύουν για ε­ποχιακό προσωπικό των ΟΕΒ (βλέπε παραπάνω, Άρθρο 1, του Ν. 4093/2012 [ΦΕΚ 222, Τ.Α΄], παράγρ. Γ: «Ρυθμί­σεις θεμάτων Γενικής Γραμματείας Δημοσιονομικής Πολιτικής», Υποπα­ράγραφος Γ.1. «Μι­σθολογικές Διατάξεις του Δημοσίου Τομέα», περίπτ. 12 [σελ. 5529] για το εποχιακό προσωπικό που έχει ενταχθεί αλλά και ακολουθεί τις διατάξεις του Ενιαίου Μισθολογίου Ν. 4024/2011), άρα ισχύει και γι’ αυτό το προσωπικό η κατάργηση των Επιδομάτων Εορτών και Αδείας.

2) Επειδή το μόνιμο προσωπικό των ΟΕΒ συμπεριλαμβάνεται κι αυτό στις διατάξεις του παραπάνω Ν. 4093/2012, ως προς τη μισθολο­γική και τη βαθμολογική του εξέλιξη, όπως και οι αντίστοιχοι υπάλλη­λου του Υπουργείου Αγροτικής Ανάπτυξης (βλ. παραπάνω, άρθρο 30 του ΕΚΛΚΠ), άρα ισχύει και γι’ αυτό η κατάργηση των Επιδομάτων Εορτών και Αδείας.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**4. Τροποποίηση άρθρου του ΕΚΛΚΠ**

**(Εσωτερικού Κανονισμού Λειτουργίας και Κατάστασης Προσωπικού)**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Όσον αφορά την τροποποίηση άρθρου του ΕΚΛΚΠ που είναι αντίθετη στην ισχύουσα νομοθεσία, πρέπει να έχουμε υπόψη μας τα εξής:

1) Ο κάθε φορά ισχύον νόμος είναι ισχυρότερος από όσους ως τότε ί­σχυαν (για το ίδιο θέμα εννοείται).

2) Ισχύει επίσης κι αυτό που αναγράφεται στο υπ’ αριθμ. πρωτ.: ΔΓ 4C4/23-2-1996 έγγραφο του Υπουργείου Γεωργίας (Δ/νση Αξ/σης Εγγ. Έργων & Μηχ. Εξ/σμού, Τμήμα Β΄), ότι:

«Με αφορμή την κοινοποίηση στην Υπηρεσία μας, αποφάσεων που α­φορούν την τροποποίηση άρθρων του Κανονισμού Εσωτερικής Υπηρε­σίας των ΟΕΒ και είναι αντίθετοι με την ισχύουσα Νομοθεσία σας γνωρί­ζουμε ότι εφεξής δεν θα γίνονται τοιούτου είδους τροποποιήσεις».